Manises celebra la Setmana de la Inclusió
14 de novembre de 2024

La lectura del manifest per la discapacitat posarà en relleu la realitat i les necessitats de les persones que patixen alguna discapacitat.

Manises, 14 de novembre de 2024.- L’Ajuntament de Manises, a través de la Regidoria de Progrés Social, ha programat diverses activitats del 18 de novembre i fins el 3 de desembre, amb motiu de la Setmana de la Inclusió. Les activitats començaran el dia 18 a les 18.00h a la Casa de Cultura, amb la inauguració d’una exposició de cartells, i amb la presència d’associacions vinculades a la discapacitat, familiars i usuaris.

El regidor de Progrés Social, Juan Carlos Esteve, ha expressat que “amb les activitats programades s’ha marcat l’objectiu de sensibilitzar a la societat sobre les diferents problemàtiques que patixen les persones amb alguna discapacitat i el paper fonamental que desenvolupen entitats del tercer sector ajudant i facilitant recursos a persones amb necessitats especials”. “Encara que teníem moltes activitats programades, aquestes s’han hagut de reduir degut a la recent DANA que ha afectat a tota la població en general”, ha afegit Esteve.

Els dies 20 i 27 a partir de les 9.30h, s’instal·laran stands per vendre productes en el mercat ubicat a la plaça Rafael Atard. Participaran Projecte Empar, Patronat Intermunicipal Francisco Esteve, Centre Ocupacional Francisco Navarro Tarín i Esportea. Aquestes entitats oferiran informació i vendran productes per al benefici de l'entitat. La finalitat és sensibilitzar, promocionar i donar a conéixer les entitats que participen en Manises .

El dia 22 a las 11.30h es farà la presentació de projectes d’entitats participants del tercer sector, en la Ràdio Municipal de Manises. Podran escoltar-ho en la 105.7 F.M. o en www.radiomanises.es. 

El dia 3 de desembre a les 11.30 h es llegirà el manifest per la discapacitat a les portes de l’Ajuntament de Manises. I el mateix dia a les 17.30h es celebrarà la jornada “Inclusió i vida independent” amb xarrades i experiències d’entitats del tercer sector de Manises.